:: শচীন্দ্রনাথ সেনের কবিতা :: মিলনসাগর :: Sachindranath Sen's Poetry :: MILANSAGAR ::
Read in English about Poet Sachindranath Sen by his illustrious son Dr. Nabendu Sen

শচীন্দ্রনাথ সেন ১৮৮৬ সালে, অবিভক্ত বাংলার খুলনা জেলার মূলঘর গ্রামে (এখন বাংলাদেশে) জন্ম
গ্রহণ করেন | এক কথায় তিনি ছিলেন এক বহুমুখী প্রতিভা | তাঁর নানা রকমের মেকানিক্যাল ও ইলেক্ট্রিক্যাল
কর্মকাণ্ড ও পারদর্শিতা রীতিমতন চমকে দেবার মতন | তাঁরই প্রচেষ্টায় ১৯৪০ সাল নাগাদ মূলঘরের মানুষ
প্রথম দেখতে পেয়েছিলেন একটি স্টীম চালিত জলযান, তাঁদেরই গ্রামের "সেনদের" দীঘিতে |  গ্রামের
মানুষকে শোনাতেন, তাঁরই HMV গ্রামোফোন থেকে, আঙ্গুরবালা, শচীনদেব বর্মন, রবীন্দ্রনাথ ঠাকুরের কণ্ঠে
গান, আলিবাবার মত নাটক | তিনিই সর্বপ্রথম তাঁর গ্রামের পৈতৃক বাড়ী  বৈদ্যুতিক আলো দিয়ে আলোকিত
করেন এবং আরও অনেক কিছু |
তিনি ছিলেন পেশায় একজন স্বনামধন্য চিকিত্সক ! ইঞ্জিনিয়ারিং ও ডাক্তারিতেই তাঁর সহজ বিচরণ
সীমাবদ্ধ থাকে নি | তাঁর পৈতৃক বাড়ীর দেওয়াল জুড়ে তিনি এঁকেছিলে ফ্রেসকো ! নানান বিষয়ের বই ও
পত্র-পত্রিকা চয়ন করে নিজেদের বাড়ীতে তৈরী করেছিলেন এক ঈর্ষা-জাগানো বিশাল লাইব্রেরী | তাঁর
অফুরন্ত কর্মোদ্দমের ফলে তিনি ক্রমশ অন্ধ হয়ে যান |
এই সব কবিতাগুলি তিনি দৃষ্টিহীন হয়ে পড়ার পর রচনা করেছিলেন | কবির পঞ্চম কন্যা শ্রীমতী চম্পা
রায়চৌধুরীর স্মৃতিচারণে আমরা জানতে পারি যে অন্ধ অবস্থায় কবির রাতে বিশেষ ঘুম হোত না | তিনি
রাতের অন্ধকারেই বিছানা-মশারির ভেতরেই তাঁর জন্য রাখা খাতায় একটি কাঠের রুলের সাহায্যে লেখার
লাইন ঠিক রেখে, পেনসিল দিয়ে তাঁর কবিতা লিখে রাখতেন | সকাল হলে সেই সব খাতা থেকে চম্পা দেবী
বা তাঁর কোনো ভাই বা বোন  সেই লেখা দেখে ফেয়ার করে টুকে রাখতেন!
তিনি ছিলেন স্বভাব কবি | রচনা করেছিলেন বহু কবিতা ও ছোটদের ছড়া | তখনকার বিখ্যাত কবি ও
সংস্কৃতের পণ্ডিত তারাপ্রসন্ন তর্কতীর্থের সাথে তাঁর কবির-লড়াইয়ের খবর মূলঘরের গণ্ডি ছাড়িয়ে বহু দূর
পর্যন্ত ছড়িয়ে পড়েছিল | দুঃখের বিষয় এই যে শুধু একটি কবিতার খাতা ছাড়া, তাঁর এত সৃষ্টির মধ্যে আজ
আর কোনো কিছুই রক্ষা করা সম্ভব হয় নি | কবির কবিতা এই প্রথম প্রকাশিত হচ্ছে |
দেশ ভাগের পর ১৯৪৮ সালে প্রায় একবস্ত্রে চলে আসতে হয় কলকাতায় | দেশভাগের দুর্ঘটনাকে তিনি
কিছুতেই মেনে নিতে পারেন নি | ১৯৫৫ সালে কাঁথি তে তাঁর মৃত্যু হয় | বাংলার এক অখ্যাত গ্রামের,
একজন প্রায় অজ্ঞাত অথচ নিজ-কাল হতে অনেক এগিয়ে থাকা এক বিরল ব্যক্তিত্বের অবিশ্বাস্য কীর্তির
কথা এখানে তুলতে পারার সুযোগ পেয়ে আমরা গর্বিত |
Read in English about Sachindranath Sen by his illustrious son Dr Nabendu Sen.
শচীন্দ্রনাথ সেন সম্বন্ধে পড়ুন তাঁর কনিষ্ঠ পুত্র ডঃ নবেন্দু সেনের ভাষায়
....
....